b'\n_START_ARTICLE_\nStatus animarum\n_START_PARAGRAPH_\nStanje du\xc5\xa1a (lat. Status animarum) su crkvene knjige iz kojih je mogu\xc4\x87e i\xc5\xa1\xc4\x8ditati rodbinske odnose unutar jedne obitelji kroz vi\xc5\xa1e generacija._NEWLINE_Vo\xc4\x91enje ovih knjiga propisao je papa Pavao V. Rimskim obrednikom (Rituale Romanum) iz 1614. godine. Budu\xc4\x87i da u po\xc4\x8detku primjena Rimskog obrednika nije bila obavezna, zapisi u stale\xc5\xbenicima nemaju uniformni format, ve\xc4\x87 ovise o osobi koja je podatke upisivala._NEWLINE_Zapisi u Stanjima du\xc5\xa1a prikladni su za istra\xc5\xbeivanje rodoslovlja, budu\xc4\x87i da se na jednoj stranici nalaze podaci o datumima ro\xc4\x91enja (kr\xc5\xa1tenja), vjen\xc4\x8danja i smrti gotovo svih \xc4\x8dlanova jedne obitelji kroz vi\xc5\xa1e generacija. Ponekad su zapisivani i podaci o selidbama, udajama u drugu \xc5\xbeupu, pa \xc4\x8dak i izvanbra\xc4\x8dnim vezama._NEWLINE_Stanja du\xc5\xa1a iz sredine 18. stolje\xc4\x87a vo\xc4\x91ena su deskriptivno, da bi se sredinom 19. stolje\xc4\x87a uveo tabli\xc4\x8dni prikaz.'